অনেকেই বলেন, বিল গেটস বা জুকারবার্গ মেট্রিকে জিপিএ ফাইভ পান নাই, তাতে পৃথিবীর এমন কি ক্ষতি হয়েছে! বিশ্বব্যাপী সফল মানুষদের নানা বিধ কেচ্ছা কাহিনী শুনিয়ে আজকাল অনেকেই ’ফেলটুস’ ছাত্র-ছাত্রীদের অনুপ্রাণিত করবার চেষ্টায় নিয়োজিত আছেন। বলি সফল মানুষদের গল্প শুনে অনুপ্রাণিত হোন, নো প্রবলেম – সফলতা আসুক বা না আসুক কিন্তু তাতে আপনার কোন স্বাস্থ্যহানি বা অর্থনৈতিক ক্ষতি নেই! কিন্তু বিল গেটস বা জুকারবার্গ যে পদ্ধতি বা যে ক্যারিশমায় আজ সফলতার শীর্ষে আরোহণ করেছেন – তার চাইতে পড়াশুনো করে জিপিএ ফাইভ পাওয়া অনেক বেশি সহজ! আমাদের ভুলে যাওয়া উচিত নয় -‘ইতিহাস’ ফাইনালি সফল মানুষদের গল্প লিখে রাখে, তার খাতায় – অসফল ব্যর্থ মানুষ, একদা রাজা ছিলেন আজ পথের ফকির, এই রকম লক্ষ লক্ষ গল্প – ইতিহাস লেখে না তার খাতায়। আর আমরাও জানি না, কখন কেমন করে তারা তারা নিক্ষেপিত হয়েছিলেন আস্তা-কুঁড়ে! আমরা শুধু জানি, পিথাগোরাস লিখে গেছেন একটি মাত্র উপপাদ্য ’সমকোণী ত্রিভুজের অতিভুজের বর্গ অন্য দুই বাহুর বর্গের যোগফলের সমান’ অথচ ‘পিথাগোরাস’ এই রকম হাজার হাজার তত্ত্ব উপস্থাপন করে গিয়েছিলেন জীবিতাবস্থায়, প্রমাণ করে যেতে পারেননি তার কিছুই! ‘অতীন্দ্রিয়বাদী’ পিথাগোরাস বলে গিয়েছিলেন – গ্রহ নক্ষত্র আবর্তিত হলে সেখানে গান উৎপন্ন হয় – আর এই তথ্য থেকেই পরবর্তীতে বিজ্ঞান জেনেছে ‘মিউজিক অব দ্যা স্পেয়ারস’ কী জিনিস! পিথাগোরাস, কুসংস্কারের বিরুদ্ধে সোচ্চার ছিলেন, তাই তাঁর প্রতিদ্বন্দ্বী’রা -তাঁকে এবং তাঁর শিষ্যদেরকে এক জায়গায় জড়ো করে আগুন দিয়ে মেরে ফেলেছিলেন, একদিন। তাই জীবদ্দশায়, বেঁচে থাকতে থাকতেই- নিজে করে গেছেন, খেয়ে গেছেন এবং শুনে গেছেন পরের মুখে নিজের বন্দনা – এ রকম মনোমুগ্ধকর গল্প, সংখ্যায় নিতান্তই সামান্য! সেই সব গল্প বাদ দিয়ে বরং অন্য গল্প হোক – কবির মাঝি কিংবা রিক্সা চালক রহিম মিয়ার একজন পুত্র সন্তান ছিল, সেই গল্পটা একটু!